**Kahoot**

Kahoot on ilmainen palvelu, jolla opettaja voi tehdä oppilaille läksynkuulusteluja ja pistokkaita tietokilpailun muodossa pelillistäen opetusta. Myös erilaisten mielipidekyselyjen ja keskustelujen luominen on mahdollista. Opettajan tulee rekisteröityä palvelun käyttäjäksi, mutta ei oppilaiden. Oppilaat kirjautuvat palveluun käyttäen opettajan heille antamaa numerosarjaa. Kirjautumisen yhteydessä oppilaat antavat tarvittaessa nimensä (esim. etunimi + sukunimen 1. kirjain), jonka perusteella opettaja tunnistaa heidän vastauksensa.

Opettajan kannattaa luoda kysely/testi tietokoneella, sillä tekstin lisäksi kysymyksissä voi olla mukana myös kuva- ja videotiedostoja. Käyttötilanteessa opettajan tulee näyttää oma näkymänsä videotykin kautta koko luokalle, sillä kysymykset näytetään ainoastaan opettajan näkymässä. Oppilaiden näkymässä on ainoastaan vastaamiseen tarkoitetut toiminnot.  
  
Tietokilpailunomaisen testin kysymykset ovat monivalintatehtäviä, joissa vaihtoehtoja voi olla 2-4. Oikeasta vastauksesta saa pisteitä. Mitä nopeammin on vastannut, sen enemmän tulee pisteitä. Jokaisen kysymyksen jälkeen näytetään pistetilanne kärjen osalta (viisi parasta). Opettaja voi ottaa testin tulokset talteen itselleen Excel-taulukkona ja käyttää tuloksia oppilaiden arvioinnissa. Kerran tehtyä testiä opettaja voi käyttää uudelleen aina halutessaan, sillä se tallentuu palveluun.

Oppilaiden on myös hyvä antaa tehdä kyselyjä/testejä oppimistarkoituksessa. Tällöinkään oppilaiden rekisteröitymistä ei tarvita, sillä opettaja voi omasta profiilistaan muodostaa oppilaille tähän tarvittavat tunnukset. Pelillistämisen idea on motivoida oppilaita opiskelemaan. Tietokilpailussa pärjääminen ja paikka tuloslistan kärjessä nähdään tavoittelemisen arvoisena asiana ja opiskeluun ollaan valmiita käyttämään enemmän aikaa ja vaivaa.

**Linkit:**

|  |  |
| --- | --- |
| Aihe | Linkki |
| Opettajan rekisteröityminen / kirjautuminen Kahoot-palveluun. | [Nettisivu](https://getkahoot.com/) |
| [Oppilas siirtyy Kahoot-palveluun käyttäen opettajan antamaa numerosarjaa.](https://kahoot.it/) | [Nettisivu](https://kahoot.it/) |
| [Kahoot-palvelun oma esittelyvideo](http://quick.as/nyyt7b). | [Nettisivu](http://quick.as/nyyt7b) |

